Folketing
1997-11-27

Lovforslaget om midlertidigt stop for spaltestalde rummer på visse punkter nogle positive elementer, men det er dog samtidig så enøjet i sit budskab, at det er vanskeligt at se det som et realistisk forslag. I Venstre er vi meget indstillet på, at vi fortsat skal udvikle vores stalde i retning af bedre arbejdsmiljø og mere dyrevelfærd. Vi er også indstillet på, at bedre arbejdsmiljø og dyrevelfærd går gennem efteruddannelse og forskning og indsamling af data hos de pionerer blandt landmændene, som er godt i gang med at afprøve nye veje. Hertil kommer, at forbrugerne nu også viser sig villige til at betale mere for øget dyrevelfærd, således at markedet nu animerer til en justering af hidtidige produktionsformer. Det er kun godt med alle de nye tiltag, for herved får vi en vifte af nye muligheder, for vi skal jo ikke bare tilbage til de gamle staldsystemer med halm, trillebør, dårlig luft og overbelastede staldfolk.